Mito Croes
Antonito Gordiano (Mito) Croes (☆ 10 di mei 1946 na Aruba - † 7 di augustus 2016 na Aruba) tabata un politico Arubano di AVP. E tabata minister plenipotenciario di Aruba na Hulanda di 1994 te 2001. Previamente e tabata minister di Structura Estatal Islanan di Antias Hulandes y a fungi temporalmente como minister di Husticia den e prome gabinete Martina. Croes tabata minister di Enseñansa y Bienestar General den e prome gabinete di Aruba bou di Henny Eman. Ela keda elegi parlamentario den Parlamento di Antias Hulandes (23 di juli-4 di november 1982; 9 di september 1983-31 di december 1985) y den Parlamento di Aruba (1989-1994). 

Na 1995 durante su termino como minister plenipotenciario e ta tuma e initiativa pa e simposio di Reino Hulandes cu e tema "Bon gobernacion na pais chikito". Na final di e simposio a forma un comision cu a resulta den e grupo di trabou `Deugdelijkheid van Bestuur' bou di su presidencia. Na oktober 1997 e grupo ta publica e raport conoci como "Rapport Calidad".

Na 2009 e ta haci uso di e hecho cu e habitantenan di nacionalidad hulandes na Antias y Aruba a atkeri derecho di voto pa parlamento di Union Europeo, basa riba un sentencia di Corte Supremo, e asina yama "Arrest Eman y Sevinger". Riba e lista di candidato di CDA e tabata ocupa posicion diesun y di e 14.000 votonan na Aruba e ta obtene 13.000, sinembargo esaki no ta alkansa pa logra un asiento.

Despues di retira di politica activo e tabata miembro di e Raad van State di Reino Hulandes pa Aruba di 2014 te 2016. Su susesor ta Milly Schwengle.

Bida personal 
Croes a studia ley na Tilburg University. E ta inicia su carera como ambtenaar na 1975. Ela encabesa e departamento di structura estatal di e islanan di Antias Hulandes y a sirbi como docente "staats- en bestuursrecht" na Universidad di Antias Hulandes. Na 2006 Croes ta doctora na Tilburg University bou di profesor Ernst Hirsh Ballin riba e disertacion De herdefiniëring van het Koninkrijk tocante e relacion estatal entre Hulanda y Antias. Dia 7 di augustus 2016 e ta fayece inesperadamente na e edad di 70 aña. E tabata casa y tata di un yiu homber.

Croes a wordo honra pa Venezuela cu e Orden di Francisco de Miranda y tabata tambe cabayero (ridder) den Orden di Leon Hulandes (1990).

Politico di Aruba
Aruba